google/wiki40b huggingface dataset:
Muruj adh-dhahab

Muruj adh-dhahab (fullt navn: مروج الذهب ومعادن الجوهر , Muruj adh-dhahab wa ma'adin al-jawahir) i er et historieverk fra 947 av den arabiske geografen, historikeren og historikeren Al-Masudi (ca. 896 – 956).
Boken er en av de tidligste dokumentene som beskriver at muslimske oppdagelsesreisende fra Spania seilte til Atlanterhavet, og trolig så langt vest som Amerika. Khashkhash Ibn Saeed Ibn Aswad fra Córdoba i Spania skal ha krysset Atlanterhavet i 889 og returnert med flotte skatter. Dette var i så fall 5 århundrer før Columbus.
Microdebilissa

Utseende

Middelsstore, avlange, mørke eller rødlige trebukker. Antennene er tynne, omtrent så lange som kroppen hos hannene og betydelig kortere hos hunnene. Pronotum er tønneformet. Dekkvingene er noe innsnevret i midten (timeglass-formede) og forholdsvis myke, fint hårete. Bakbeina er forholdsvis kraftige, med tykke lår.

Utbredelse

Slekten er utbredt fra India i vest til Lombok i øst.
Draumkvedet, og tekster fra norrøn middelalder

Draumkvedet, og tekster fra norrøn middelalder er en bok i Bokklubbens serie Verdens Hellige Skrifter, utgitt i 2004. Boken er redigert av Gro Steinsland og inneholder norske og norrøne (dvs norsk/islandske) tekster som kaster lys over tro, tanker og kultus innen kristendommens tidligste historie i Norge i middelalderen.
Utvalget av tekster viser kulturutvekslingen mellom Norge/Norden og det øvrige kristne Europa. Flere av tekstene er lånt fra den kristne felleskulturen (i dette utvalget preknene og legendene om Maria, Agate og Agnes), mens andre er nordiske adapsjoner av internasjonale motiv (i dette utvalget blant annet Sunnivalegendene og Nikodemusevangeliet). Selv de tekstene som mest tydelig er skapt i Norden inneholder trekk som knytter dem til en felles europeisk tros- og tekstkultur (i dette utvalget blant annet Lilja og Draumkvedet).
Horse Guards Parade

Horse Guards Parade er en stor paradeplass ved Whitehall i London. Plassen var tidligere åsted for ridderturneringer, og har vært brukt for en rekke parader, inspeksjoner, mønstringer og andre seremonier siden 1600-tallet.
Plassen er åsted for den årlige faneparaden som markerer monarkens offisielle fødselsdag. Denne paraden, kalt Trooping the Colour, er en seremoni utført av regimenter fra Storbritannia og Commonwealth-landene. Tradisjonen er mange hundre år gammel.
Paradeplassen er åpen mot vest, hvor den møter Horse Guards Road og St. James's Park. Den er omgitt i nord av det gamle admiralitetet og Admiralitetscitadellet, i øst av Horse Guards–bygningen (hærens hovedkvarter) og i sør av bakveggen til Downing Street 10, den britiske statsministerens offisielle residens.
Flere militærmonumenter og -trofeer omgir utsiden av paradeplassen, deriblant statuer av feltmarskalkene Horatio Kitchener, Frederick Sleigh Roberts og Garnet Wolseley; en tyrkisk kanon laget i 1524 og erobret i Egypt i 1801; og Cádiz-monumentet, et minnesmerke over slutten på beleiringen av Cádiz i Spania i 1812.
Transnistra

Handling

I den lille byen Kamenka i Transnistria, en selvutnevnt stat beliggende mellom Ukraina og Moldova, henger en gruppe tenåringer ute ved floden. Tanja er den eneste jenta i gruppen og alle guttene ser ut til å være forelsket i henne og kjemper om hennes oppmerksomhet. De er alle arbeidsløse og har heller ikke avsluttet skolen, men tilbringer dagene med å bade og utforske forlatte bygninger mens de filosoferer over og drømmer om fremtiden.
Filmen er skutt på 16mm og vant en Dragon Award for beste nordiske dokumentar ved Göteborg Film Festival 2019.
Verdensrommet (band)

Verdensrommet er en norsk musikkgruppe fra Telemark, bestående av Andreas Høvset og Vetle Junker. I 2012 signerte bandet med Nabovarsel, og gav ut singelen "Sidelengs/Nytt", som ble omtalt av blant andre The Guardian  og Drowned in Sound . Tre år senere, august 2015 slapp bandet sin første plate, Verdensrommet. I januar 2017 ga de ut EP-en "Problem".
I september 2019 annonserte Verdensrommet slippet av sitt andrealbum, på Eget Selskap.
Tromelinøya

Tromelinøya (fransk: Île Tromelin) er en lav, flat øy på 0,8 km² som ligger i Indiahavet, ca. 350 kilometer øst for Madagaskar. Øya er underlagt Îles éparses i De franske sørterritorier. Det er ingen havn eller sted for å ligge til anker og tilgangen til øya fra havet er derfor vanskelig. Øya har en flystripe på 1000 m (3300 fot). 
Mauritius og Seychellene gjør også krav på Tromelin, tidligere gjorde også Madagaskar det.
Sarpsborg tingrett

Sarpsborg tingrett er en førsteinstansdomstol under Borgarting lagdømme. Tingretten ligger i Sarpsborg i Østfold og dekker kommunene Sarpsborg og Rakkestad. Domstolen består av sorenskriver Thor Linde, tre dommere og én dommerfullmektig.
Porsgrunn Bamble Borgestad Boligbyggelag

Porsgrunn Bamble Borgestad Boligbyggelag ble startet 14. september 1952 og opererer i Porsgrunn, Bamble, Drangedal og Nissedal i Telemark. Laget er et resultat av at Porsgrunn Boligbyggelag og Bamble Boligbyggelag slo seg sammen i 2004. I 2009 fusjonerte Borgestad Boligbyggelag med Porsgrunn og Bamble Boligbyggelag og laget tok dagens navn.
Boligbyggelaget har ca. 13 000 medlemmer og forvalter 5 600 boliger i 230 borettslag, sameier og andre selskap.
Porsgrunn Bamble Borgestad Boligbyggelag er en del av Norske Boligbyggelags Landsforbund (NBBL).
Storåna (Hjelmeland)

Elvas løp

Elva har utspring fra et lite tjern på Storsteinheia, lengst vest i Bykle kommune i Vest-Agder. Den renner derfra mot sørvest ned mot Kvilldal, øverst i Storådalen. Etter Kvilldalsgjuvet kommer Krymleåna inn fra nord. Gjennom den relativt åpne Storådalen renner elva med lite fall over den flate og myrlendte dalbunnen, før den renner ut i det regulerte Nilsebuvatnet, hvor sideelvene Gråfolåna og Storhilleråna også munner ut. Deretter følger Breiavatnet, hvor mesteparten av vannføringen nå blir ledet over til Lysebotn kraftverk. Etter Breiavatnet snur elva mot vest gjennom den svært trange Musdalen ned mot Viglesdalsvatnet, hvor dalføret ligger under skoggrensa. Nedenfor Hiavatnet danner elva flere fosser, som Granefossane, Hiafossen og Sendingfossen. Etter samløpet med Lyngsåna blir dalen bredere og elva roligere, og landskapet domineres av jordbruksområder. Her møter den også de siste sideelvene, først Ullestadåna fra sør, og til slutt den korte men vannrike elva Bjørg fra Øvre Tysdalsvatnet. Elva munner ut innerst i Årdalsfjorden ved bygda Årdal.

Vannkraft

Årdalsvassdraget har store kraftressurser som i stor utstrekning er utbygget. Fra Breiavatnet er hovedelva overført til Lyngsvatnet i sideelva Lyngsåna, og derfra videre til Lysebotn kraftverk ved Lysefjorden. Fallet mellom Nilsebuvatnet og Breiavatnet er utbygget i Breiava kraftverk. De øverste delene av Tusso og Helgalandsåna ble overført til Kvilldal kraftverk i forbindelse med utbyggingen av Ulla-Førreverkene på  1970- og 80-tallet, samtidig som Krymleåna ble overført til Blåsjø. Deler av Tussos nedbørfelt er også overført til Nilsebuvatnet. Ullestadåna er den eneste av sideelvene som foreløpig ikke er utbygget, men flere prosjekter er under planlegging eller konsesjonsbehandling.
Per Morten Hoff

DAB og nytt bakkenett

Hoff har gjennom IKT-Norge markert seg som en uttalt kritiker mot tvungen overgang til DAB-radio og det digitale nødnettet.
Hoff har ment at fiber, 4G og andre høyhastighets databærere kunne vært brukt i stedet for eldre teknologier i offentlige og halvoffentlige utbygginger av infrastruktur for telekommunikasjon, samfunnssikkerhet og kringkasting. Hoff har også påpekt at det finnes alternative teknologier for digitalradio.
Hoff har vært initaitivtaker av prosjektet «Grønn-IT», som skal arbeide for å redusere CO2 utslippene fra IT og elektronikk. Hoff har i den forbindelse vært taler på OECDs Minsiterkonferanse i 2008. Hoff har sittet i styret i Elretur as siden returselskapet ble opprettet.

Idrettsengasjement

Hoff har også vært aktiv innen idrett, både som utøver i friidrett på nasjonalt plan og senere som idrettsleder bl.a i Røros IL, Ready, Oslo Kajakklubb og Oslo Friidrettskrets. Han har vært rådgiver for Norges idrettsforbund og nåværende Antidoping Norge. Hoff har også engasjert seg for idrettsutøveres rettssikkerhet og har publisert flere kronikker i aviser og fagtidsskrifter om temaet. Hoff har fra 1996 vært sentral i etablering av ekstremløpet  Råskinnet. Hoff ble for sitt egasjement innen Ready tildelt klubbens høyeste utmerkelse Readystatuetten i 2008. Hoff har tidligere også mottatt Fallne Readygutters Minnepokal for aktiv  innsats i klubben samt Østgaards Minnepokal.
Symfoni nr. 35 (Mozart)

Bakgrunn

Haffner-symfonien startet ikke som en symfoni, men heller som en serenade som skulle benyttes som bakgrunnsmusikk under adlingen av Sigmund Haffner. Mozart-familien kjente familien Haffner gjennom Sigmund Haffners far, også Sigmund Haffner, som hadde vært borgermester i Salzburg og hjulpet dem ut på de tidlige reisene i Europa. Den eldre Haffner døde i 1772, men familiene opprettholdt kontakten. I 1776 bestilte den yngre Haffner en serenade for bryllupet mellom Marie Elizabeth Haffner og Franz Xavier Spath. Dette verket ble den kjente Haffnerserenaden som ble så populær at da den yngre Sigmund Haffner skulle adles, var det naturlig for han å bestille musikk hos Mozart for hendelsen. Bestillingen kom Mozarts far den 20. juli 1782, da Mozart ikke hadde ledig tid. Mozart var «opp til halsen i arbeid». Ikke bare arbeidet han som lærer, men han måtte også omarrangere partituret i sin opera Die Entführung aus dem Serail før 28. juli samme år. I tillegg til dette var det planlagte bryllupet hans med Constanze Weber truet av flere floker, blant annet å flytte til et hus på Hohe Brücke i Wien. Likevel satte Mozart i gang med musikken, og sendte den i flere deler til faren. Det Mozart skrev på denne tiden var en ny serenade. Det er godt mulig at Mozart ikke ble helt ferdig med musikken før adlingen. Mozart omarbeidet nemlig verket senere til slik vi kjenner det i dag.
Mot slutten av desember 1782 valgte Mozart å presentere musikken fra den nye Haffner-serenaden på en konsert. Han ba faren sende ham partituret for serenaden tilbake, og ble selv imponert over kvaliteten, trass i at den ble skrevet på så kort tid. Han gjorde flere endringer for å omgjøre serenaden til en symfoni. Blant annet fjernet han en marsj i starten (K. 385a) og en av menuettene. I tillegg ble repeteringen mot slutten av den første satsen fjernet. Mozart ga også Haffner-symfonien mer fylde med å legge til to fløyter og to klarinetter i blåserseksjonen i første og siste sats.
Haffner-symfonien slik vi kjenner den i dag ble første gang fremført den 23. mars 1783 ved Wien Burgtheater.
Kibakoganea

Utseende

Middelsstore, blanke, grønn- eller gulaktige skarabider uten metallglans. De hører til den gruppen av praktskarabider der hannene har en par lange, tynne, krumme horn i pannen, denne slekten har de lengste hornene.

Levevis

Larvene lever i råtnende ved.

Utbredelse

Slekten er utbredt i Sørøst-Asia (Myanmar, Kina, Laos, Thailand, Vietnam, Malaysia, Taiwan).
Bjørnen Paddington

Bjørnen Paddington (Paddington bear) er hovedpersonen i en serie barnebøker av den engelske forfatteren Michael Bond (1926-2017). Den første av bøkene var En bjørn ved navn Paddington (A Bear called Paddington) i 1958.

Personer og miljø

Paddington er en hjemløs bjørn fra «det tjukkeste Peru», som blir oppdaget av familien Brun (Brown) på Paddington jernbanestasjon - derav navnet. Familien består av herr og fru Brun, barna Judy og Jonathan - som går på kostskole, og hushjelpen fru Fuglesang (Mrs Bird). Herr Brun arbeider i bank i City. Familien bor i Windsorhagene 32 (32 Windsor Gardens), en sidegate til Harrow Road i bydelen Notting Hill. I tillegg til familien opptrer den gretne naboen herr Curry, og Paddingtons venn, antikvitetshandleren herr Gruber.
Handlingen er lagt til et middelklassemiljø i 1950-årenes London. Flere av elementene i boka er basert på erfaringer forfatteren gjorde under og etter krigen: den hjemløse og foreldreløse bjørnen med lapp rundt halsen («Vær snill og ta vare på denne bjørnen!») minnet om de mange barna som ble evakuert fra London - ofte med jernbanen, mens Fru Fuglesang er en «husholderske» av et type som var vanlig i etterkrigsårene: krigsenker som tok huspost hos slektninger for å få et sted å bo.
Paddington beskrives som selvstendig, oppfinnsom og høflig, men er også vimsete, klønete og uheldig, til tross for sine gode intensjoner.

Bøkene

Bond skrev i alt tretten kapittelbøker om Paddington. Elleve av disse ble utgitt fra 1958 til 1979, og de to siste i 2008 og 2012. Hvert av kapitlene i disse bøkene er frittstående fortellinger.
Fra 1972 har det også blitt utgitt billedbøker for yngre barn, med utgangspunkt i de originale kapittelfortellingene.
Flere illustratører har bidratt til bøkene. Peggy Fortnum illustrerte de første kapittelbøkene, mens fire ulike illustratører har jobbet med ulike billedbokserier: Fred Banbery fra 1972, David McKee fra 1980, John Lobban fra 1992 og R.W. Alley fra 1997.

Etter bøkene

Det er laget tre tv-serier om Paddington, i 1976, 1989 og 1997. En animasjonsfilm for kino er berammet i 2014.
En statue av Paddington ble avduket på jernbanestasjonen i 2000. Paddington har blitt avbildet på britiske frimerker i 1994 og 2006. På femtiårsdagen for bokutgivelsen, 13. oktober 2008, var Paddington avbildet i Google-logoen.
Bristol City Women's FC

Bristol City Women's Football Club (grunnlagt 1998) er en kvinnefotballklubb fra byen Bristol sørvest i England.
Den startet som Bristol Rovers Womens FC i 1998 i andre divisjon, som kvinnedelen av Bristol Rovers FC, og spilte i samme drakter som herrene (hvit og lyseblå). Fra 2003 til 2011 var de i toppdivisjonen FA Women's Premier League. Nytt navn i 2005 ble Bristol Academy Womens FC.  Selv om de havnet sist i 2010 var de i 2011 blant de 8 lagene i den nye toppdivisjonen FA Women's Super League (WSL 1). I 2013 slo de seg sammen med herreklubben Bristol City FC og fikk nye røde drakter. Dessverre rykket det ned til WSL 2 i 2015 og skiftet navn til Bristol City Womens FC. Med nytt navn rykket de opp igjen i 2016.
Den hellige liga (1684)

Den hellige liga (latin: Sacra Ligua) av 1684 var en militærallianse organisert av pave Innocens XI for å motstå Det osmanske rike i Den store tyrkiske krig. Ligaens opprinnelige medlemmer var Kirkestaten, Det tysk-romerske rike under habsburgkeiseren Leopold 1, Det polsk-litauiske samvelde under Jan 3 Sobieski, og Republikken Venezia; Tsardømmet Russland gikk inn i forbundet i 1686. Alliansen varte fram til freden i Karlowitz avsluttet krigstilstanden i 1699.
Pave Innocens ble hjulpet av kapusinerbroderen Marco d'Aviano under ligaens etablering, og broderen var fremtredende i forsvaret av Wien.

I populærkulturen

Hendelsene rundt ligaens grunnleggelse og slaget ved Wien i 1683 utgjør grunnlaget for filmen September Eleven 1683.
Svaneprinsessen

Handling

Kong Wilhelm og dronning Alberta styrer hver sitt rike og har hver sitt barn: prinsesse Odette og prins Derek.
Haugsfjorden (Møre og Romsdal)

Haugsfjorden er en fjord langs kommunegrensen mellom Vanylven og Sande på Sunnmøre. Den er cirka 5,5 kilometer lang og 2 kilometer bred. Fjorden ligger mellom Hakallestranda i sør og Kvamsøya, Storholmen og Haugsholmen i Sande kommune i nord og vest. Fjorden strekker seg fra Åramsundet i nordøst og går over i Vanylvsfjorden i sørvest.
På den andre siden av Åramsundet ligger Hallefjorden. Den største dybden i fjorden er 83 meter. Turistskip som går inn nord for Stad og inn Vanylvsgapet, Haugsfjorden, Rovdefjorden og videre Vartdalsfjorden kan oppleve en sammenhengende fjord heilt inn til Geiranger.
Exile on Main St.

Mottagelse

I 1987 kom Exile on Main St. på 3.-plass på musikkmagasinet Rolling Stones liste over de 100 beste album i magasinets levetid 1967–1987. 
I 1993 kalte Entertainment Weekly albumet #1 på sin liste over «100 Greatest CDs».
I 2003 kom Exile on Main St. på 7.-plass på musikkmagasinet Rolling Stones liste over «Tidenes 500 beste album». 
I 2007 plasserte National Association of Recording Merchandisers (NARM) og Rock and Roll Hall of Fame albumet på 6.-plass på «Definitive 200»-listen av album som «hver musikkelsker burde eie»"
Exile on Main St.s gjenutgivelse fra 2010 har den høyeste rangeringen, 100, på Metacritic basert på syv profesjonelle anmeldere, noe den deler med gjenutgivelser som London Calling av The Clash.
AS Riskafjord

AS Riskafjord er et rederi fra Hommersåk i Sandnes kommune som ble stiftet i 1913. Rederiets båt «Riskafjord II», som lenge gikk i rute mellom Hommersåk og Stavanger, er blitt en kjent båt i nærmiljøet og begrepet "Riskafjord" blir av folk ofte assosiert med den koselige lokalrutebåten.

Historie

Selskapet AS Riskafjord ble stiftet 1913. Dette var på et allmannamøte på et lokalt bedehus i Hommersåk 17. desember samme år AS Riskafjord ble et faktum. De hadde kun en båt på denne tiden. En motorkutter som ble omdøpt fra «Ly» til «Riskafjord». Denne kutteren skulle gå mellom Hommersåk og Stavanger og ha som oppgave å frakte både folk og varer (bl.a. melk) til og fra byen. Selskapet utstedte aksjer pålydende 25 kroner, som alle melkeleverandører skulle kjøpe minst en av. Rederiet fortsatte og ble viktig for riskabuen som på den tiden hadde mange forbindelser med Stavanger. I 1927 hadde rederiet 3 båter, men besluttet å kjøpe en til. Valget ble dampbåten «Olava» fra Halden bygget så tidlig som 1864. Båten ble omdøpt «Riskafjord II». Prisen var på 16 tusen norske kroner.
I 1950 hadde AS Riskafjord tre båter i trafikk. «Riskafjord» og «Tourist I» gjorde en god jobb og i tillegg var «Riskafjord II» totalrenovert og satt inn i fart. Båten hadde nå en kapasitet på 164 passasjerer, og hadde fått en dieselmotor på 165 hestekrefter, som gjorde båten raskere. Båten var nesten helt forandret og oppussingen kostet selskapet 120 tusen norske kroner. I 36 år gikk «Riskafjord II» i ordinær rute mellom Stavanger og Hommersåk, men så, i 1996 var det slutt. Da overtok et annet selskap og hurtigbåter ble satt i trafikk. Fra 1997 har «Riskafjord II» kun gått chartertrafikk. I dag arrangeres det åpne turer for folk flest. Båten kan også leies til private arrangementer.
Anine Kierulf

Biografi

Anine Kierulf har juridikum fra Universitetet i Oslo, LL.M. fra Northwestern University, Chicago (2001) og ph.d. fra Universitetet i Oslo i 2014. Hun har vært rådgiver for Europarådet, advokat og senioradvokat i Advokatfirmaet Schjødts prosedyreavdeling (2001–2009), og var dommerfullmektig ved Ringerike tingrett (2004–2006, vikariat i 2014). Kierulf er medlem av Det Norske Akademi for Sprog og Litteratur, ICJ-Norge  og Rådet for DNT Oslo og Omegn, og styremedlem i Morgenbladet, Fritt Ord og Montebellostiftelsen. Hun har tidligere styreerfaring fra OHC arkitektur&design, Dagsavisen, Pax, og Kreftforeningen.
I 2013 ble Kierulf Natt&Dags «Årets stemme» som «en forbilledlig formidler av jus i den offentlige debatten, og fordi hun protesterer mot en innadvendt og berøringsvegrende kultur i akademia». I 2015 ble hun tildelt Norges forskningsråds formidlingspris «for å være en viktig og troverdig stemme i offentligheten i spørsmål som angår menneskerettigheter og ytringsfrihet» Samme år fikk hun Akademikerprisen for «forskning og engasjement for ytringsfrihet og menneskerettigheter»
Kierulf er gift med professor emeritus, idéhistoriker Rune Slagstad og datter av Christina A. Bjercke og Peter B. Kierulf.
Fylkesvei 7684

Fylkesvei 7684 går mellom Oshaugen og Holmstaddalen i Sortland kommune. Veien er 2,8 km lang og har hovedsakelig grusdekke.
Veien tar av fra fylkesvei 885 ved Oshaugen i Valfjorden, og går et lite stykke oppover Oshaugdalen før den svinger over et lavt eid og krysser Holmstaddalen. Veien møter fylkesvei 951 på nordsiden av Holmstaddalen.
Frem til 2019 hadde veien betegnelsen fylkesvei 952.
Tibiosioma

Utseende

Middelsstore, kraftige, lyst brunlige trebukker. Antennene er litt kraftige og noe lengre enn kroppen. Pronotum er omtrent rektangulært uten tenner på sidene. Dekkvingene har litt utstående "skuldre" og er jevnt avsmalnende bak disse.

Utbredelse

Slekten er utbredt i Ecuador, Peru, Brasil og Bolivia.
Yvon Le Roux

Landslaget

Han deltok i flere internasjonale turneringer for Frankrike. Han ble europamester i fotball i 1984.
Tredesillion

En tredesillion er en million dodesillioner, eventuelt tusen milliard undesillioner, det vil si, det naturlige tallet 1 000 000 000 000 000 000 000 000 000 000 000 000 000 000 000 000 000 000 000 000 000 000 000 000 000 000, eventuelt 10⁷⁸. Ved å forklare det i «dagligtale» vil det si en million milliard milliard milliard milliard milliard milliard milliard milliarder.
X-Men: First Class

Om filmen

Filmen hadde et budsjett på 150 millioner dollar, og har spilt inn 303 millioner dollar på verdensbasis. Publikum har latt seg begeistre, så vel som utenlandske anmeldere: filmen har 87% på Rotten Tomatoes (hvor anmeldelsene er laget av profesjonelle amerikanske filmkritikere) og 7.9/10 på brukersiden  IMDb. Norske anmeldere har vært positive, men likevel noe mer lunkne: både VG, Dagbladet, NRK, TV 2 og Aftenposten har gitt filmen 4 av 6 mulige.
Filmen er en såkalt «prequel» (forløper) til de originale X-Men-filmene (X-Men, X2 og X-Men: The Last Stand), hvor vi følger oppstarten til mutantene som grunnla X-Men.
Den stemmer imidlertid ikke med de originale X-Men-filmene. I X-Men: The Last Stand får vi se en scene hvor professor Charles «Professor X» Xavier og Eric «Magneto» Lenhsherr rekrutterer Jean «Phoenix» Gray til X-Men, mens i X-Men: First Class skiller Magneto og Professor X lag før dette skjer. Dessuten er «The Beast» en del av de originale X-Men i X-Men: First Class, mens i X-Men: The Last Stand er han en ny rekrutt.

Handling

Historien skildrer vennskapet som oppstod mellom professor Charles Xavier (James McAvoy) og Erik Lensherr (Michael Fassbender) før de ble fiender.
Handlingen starter under 2. verdenskrig, hvor den unge Erik Lensherr blir vitne til et stygt drap på sin egen mor av den onde mutanten Sebastian Shaw (Kevin Bacon) i en konsentrasjonsleir i Polen. Samtidig får jevngamle Charles Xavier vite at han ikke er alene om å ha spesielle krefter da den to år yngre Raven kommer på besøk og avslører sine krefter. Charles er overlykkelig over å finne noen andre som ham og inviterer henne til å bo hos seg.
18 år senere møter vi en voksen og svært hevnlysten Erik, som har ett mål for seg; å finne og drepe Shaw. Vi får også vite at Charles og Raven (Jennifer Lawrence) har vokst opp som søsken, og at Charles har blitt en professor innenfor mutasjon. Da dr. Moira MacTaggert (Rose Byrne) oppdager at det eksisterer mutanter, oppsøker hun Charles for å få råd om mutasjon. De oppdager at Shaw har planer om å starte en atomkrig og å ødelegge verden. Der befinner også Erik seg, desperat etter å få has på Shaw. Charles stopper ham akkurat i tide før han tar livet av seg selv i strevet.
Dette starter et vennskap mellom de to kraftfulle mutantene, selv om de har vidt forskjellige måter å tenke på. Men de har samme mål; å stoppe Shaw fra å starte tredje verdenskrig, samtidig som han overtar verdensherredømmet og dreper alle som ikke er mutanter. Derfor rekrutterer de to og Moira medmutanter til regjeringen for å hjelpe til med å stoppe det. Men det er ikke bare å stoppe den forestående krigen som er et problem for mutantlaget – splidelser skapes innenfor egne rekker som truer med å ødelegge dem.
Sykehus til Alta

Sykehus til Alta var en valgliste i Finnmark som stilte til stortingsvalget 2013. Lista gikk til valg på én lokalpolitisk sak, det å få til en ny sykehusstruktur i Vest-Finnmark med sentrum i et nytt, moderne, sykehus i Alta.  
Initiativet startet i en gruppe med samme navn på Facebook. I januar 2013 ble det invitert til å «like» for å lodde stemningen i gruppa for en egen stortingsvalgsliste, noe ca 1.500 "likte". Arbeidet med å etablere egen stortingsliste startet. Ti personer sa seg villig til å stå på lista, der kravet var minst fem navn. I februar ble 1 467 underskrifter samlet inn (kravet er 500) og valglista ble godkjent av Finnmark fylkesvalgstyre 6. mai 2013. 
Valglista stilte med ni personer fra Alta og en fra Karasjok. Som listetopp sto Raymond Londal. Lista fikk 467 stemmer (1,2 %), 370 stemmer i Alta kommune (3,9 %).